Ńdɔ ébúg é ngázu kwí ábə Yeremías á mvús yə nâ Nebuzaradân, ǹdzóe bəzimbi, ǎ vaa yǎ nyē á Rama, a nɔŋɔ́ nyē ábōg á ngābə́ á mə̄súŋ étē á zāŋ miǹkóm mísə̄ yā Yērúzalɛm ai Yúda, a bə́ kələ ai myá á məkaban á Babilón. 2Ńdɔ ǹdzóe bənɔ́ni bəzimbi a ngánɔŋ Yeremías, nyé ai nyé nâ: Ǹtondôbə Zambá woe, a ngátádi kad ámālá dí ású ńnam ósúsúa, 3ńdɔ̄ a ngázu ai dɔ́. Ǹtondôbə a ngábɔ anə́ ā bə́meŋe, amú mī ngábyandi Ǹtondôbə, təge vógolo kíŋ dzīē, asú tē ńdɔ̄ ámālá dí á ngáku mína á yób. 4Ńdɔ̄ hḿ, bə́bə́gə̄ ámǒs bēn dī, makode wa á mə̄súŋ mə́ tīī wā á mɔ́, ngə́ wadiŋ ma kə́ lə́dē á Babilón, zǎg mayi wa kálā ḿbəŋ, ngə́ wādǐŋ kig ma kə lə́de, ō dzōgé. Bə́bə́gə, ǹnam ósə ó bô wa ósū; o nə dzǎm kə ḿfág ósə ǹnə́m wóe wátám naa ó kə. 5Ngə́ wāyǐ kig tɔbɔ ai ma, dúgán hḿ ábə Gedalias, mɔ́n Ahikam, mɔ́n Shafân, yǎ ńkúkúmá yǎ Babilón á ngātə́lē ngɔ́mɔna yǎ bə̄tísɔ̌n yā Yúda, ó ńtɔ̄á ai nyé á zāŋ ayɔŋ, ngə́ kig ákə ḿfág ósə wǎdiŋ nə́ wakə". Á və́ ńdzóe bənɔ́ni bəzimbi a ngávə́ nye bidí ai efái, ńdɔ a ngásoe nyé. 6Ńdɔ Yeremías a ngákə á Mitspa, ábə Gedalias, mɔ́n Ahikam, a ńtɔ̄á ai nyé á zāŋ bǒd yā áyɔ̌ŋ yā bə́ ngálígī á ńnam. 7Bivɛ̂d man bísə̄ yā miǹkunda bítá ai bod bábán yā bə́ ngábə́ á ḿbómbō sí, bə́ ngáwóg naa ǹkúkúmá yǎ Babilón á ngātə́le Gedalias, mɔ́n Ahikam, ngɔ́mɔna yǎ ńnam, a və́ə́ fə̄ nyé fám ai biníngá ai bɔ́ngɔ́, ai zəzə̌ bǎn bǒd yā ǹnam, a bá ndzí kig kə á məkaban. 8Ńdɔ̄ bə́ ngákə̄ ábə Gedalias á Mitspa, bə́ ngábə́ naa: Yishmaɛ̂l, mɔ́n Natanyahu, Yohanân, ai Yonatân, bɔ́n bə́ Karéah, Seraya, mɔ́n Tanhumet, bɔ́n bə́ Ofaí, yǎ Netofa, Yezanyahu, mɔ́n mǎn Maakatít, bɔ́ bə́bēn ai bod bábán. 9Ńdɔ Gedalias, mɔ́n Ahikam, mɔ́n Shafân a ngákani bɔ́ sɔŋ, bɔ́ bə́bēn ai bod bábán naa: "Tə myǎmbáda syé Bəkaldéan tɔbán á ńnam, syéán ǹkúkúmá yǎ Babilón, eyɔ̌ŋ tē myáyi nyiŋ ḿbəŋ. 10Mə matɔbɔ á Mitspa, mə syê Bə́kaldéan bázu ábə̄ bíā. Ḿfág wáán kwéân wɔ̂n, bibumá ai m̀bɔ́n, dzálágán məngámbá máán, mǐ tɔ̄bɔ̄ á bə̄tísɔ̌n yā mī tɔ̄á. 11Dzam də́dā fə, é Yúdɛn bə́sə̄ bə́ ngábə́ á Moab, á zāŋ bɔ́n bə́ Amon, Édom, ai á míńnam mísə̄ mivɔ́g, bə́ ngáwóg naa ǹkúkúmá yǎ Babilón á ngālíg məbugǎ yā Yúda a tə́lé fə Gedalias, mɔ́n Ahikam, mɔ́n Shafân, ǹtə́bə ósū yā étē, 12ńdɔ̄ hḿ bə́sə̄ bə́ ngádúgan ḿfág bə́ ngátsaman á miǹnam ábōg bə́ ngádúgan ábə Gedalias, á ńnam Yúda, á Mitspa, ńdɔ̄ bə́ ngákwé abuí wɔ̂n ai abuí bibumá.